A tartományi közigazgatásról szóló tartományi képviselőházi rendelet (VAT Hivatalos Lapja, 37/2014., 54/2014. szám ‒ más rendelet, 37/2016., 29/2017., 24/2019., 66/2020. és 38/2021. szám) 15., 16. és 24. szakaszának 2. bekezdése, a Vajdaság Autonóm Tartomány 2025. évi költségvetéséről szóló tartományi képviselőházi rendelet (VAT Hivatalos Lapja, 57/2024. szám) 11., 22. és 23. szakasza, az egyesületek által megvalósítandó közérdekű programok ösztönzésére szolgáló eszközökről, illetve a programok finanszírozásához szükséges hiányzó forrásrészekről szóló rendelet (az SZK Hivatalos Közlönye, 16/2018. szám), a megállapított közérdek és az egyesületek által végrehajtott programok finanszírozása közötti kapcsolat meghatározásának kötelezettségéről szóló utasítás (VAT Hivatalos Lapja, 1/2020. szám) alapján, figyelemmel a nemzeti kisebbségek – nemzeti közösségek helyzetének előmozdítására és a multikulturalizmus és tolerancia fejlesztésére irányuló költségvetési eszközök odaítéléséről szóló tartományi képviselőházi rendeletre (VAT Hivatalos Lapja, 8/2019. szám), a Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság

**SZABÁLYZATOT**

**hoz**

**A TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG VAJDASÁG AUTONÓM TARTOMÁNYI NEMZETI KISEBBSÉGEK - NEMZETI KÖZÖSSÉGEK HELYZETÉNEK ELŐMOZDÍTÁSÁRA IRÁNYULÓ KÖLTSÉGVETÉSI ESZKÖZEINEK ODAÍTÉLÉSÉRŐL**

**Általános rendelkezések**

**1. szakasz**

Jelen szabályzat szabályozza a Vajdaság autonóm tartományi (a továbbiakban: Vajdaság AT) nemzeti kisebbségek – nemzeti közösségek helyzetének előmozdítására irányuló programokat és projekteket társfinanszírozó költségvetési eszközök odaítélésének módját, feltételeit, rendeltetéseit, eljárását, mércéit és egyéb jelentős kérdéseket, a Vajdaság Autonóm Tartomány 2025. évi költségvetéséről szóló rendeletben a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság (a továbbiakban: Titkárság) külön rovatrendjével összhangban.

A jelen Szabályzatban valamennyi nyelvtani hímnemben használt kifejezés felöleli az adott személyre vonatkozó hím- vagy nőnemet.

**Az eszközök rendeltetése és az odaítélésre jogosultak**

**2. szakasz**

A Titkárság nemzeti kisebbségek – nemzeti közösségek helyzetének előmozdítására irányuló költségvetési eszközeinek odaítélésére a Vajdaság Autonóm Tartomány területén bejegyzett székhellyel rendelkező nemzeti kisebbségek – nemzeti közösségek egyesületei, alapjai és alapítványai jogosultak (a továbbiakban: kérelmezők), akiknek programjai és projektjei, valamint tevékenységük és alapításuk célja összefügg a Vajdaság autonóm tartományi nemzeti kisebbségek – nemzeti közösségek helyzetének előmozdításával.

Az eszközöket a nemzeti kisebbségek - nemzeti közösségek helyzetének előmozdítására irányuló programokra és projektekre kell teljesíteni, különösképpen az alábbiakra:

* + - a nyelv, a népszokások és a régi mesterségek megőrzésére, népszerűsítésére és ápolására,
		- a néphagyomány őrzésére és népszerűsítésére,
		- a művelődés, a tudományok és a művészet fejlesztéséhez szükséges feltételek megteremtésére,
		- a népi alkotások ápolására és ösztönzésére,
		- a kivételes jelentőségű kulturális javak népszerűsítésére,
		- a toleranciát és a nemzeti kisebbségek – nemzeti közösségek jogait ápoló irodalmi, drámai, színpadi, zenei és képzőművészeti alkotásokra, emlékrendezvényekre, fesztiválokra, jubileumi rendezvényekre, művésztelepekre és táborokra,
		- a nemzeti kisebbségek – nemzeti közösségek közötti toleranciát és jogokat ápoló konferenciákra, versenyekre, összejövetelekre és hasonlókra,
		- az amatőrizmus ápolására és előmozdítására, együttesek vendégszereplésére,
		- együttműködésre az anyaországgal és más együttműködési formákra,
		- a nemzetek közötti tolerancia szellemiségét a fiatalok körében fejlesztő, megtartó és ápoló projektekre,
		- televízió- és rádióműsorok, internetes bemutatók, egyéb elektronikus prezentációk, nyomtatott propagandatevékenységek, nyomtatott médiában végzett tevékenységek és egyéb médiatevékenységek előállításának és gyártásának előmozdítására.

Az eszközök odaítélésére a költségvetés közvetlen és közvetett felhasználói, a gazdasági társaságok, valamint a nemzeti kisebbségek nemzeti tanácsai nem jogosultak.

**Az eszközök keretösszege és odaítélésük módja**

**3. szakasz**

A jelen szabályzat 1. szakaszában foglalt programokat és projekteket pályázatok (a továbbiakban: pályázat) útján kell finanszírozni és társfinanszírozni, mégpedig a pályázatra benyújtott kérelmek alapján, amely pályázatokat legalább egyszer évente a Titkárság pénzügyi tervével összhangban meg kell hirdetni.

A pályázat 2025. január 29-én kerül meghirdetésre. A pályázati kérelmek benyújtási határideje 2025. február 28.

A pályázatot összesen 45.000.000,00 dinár összegre kell meghirdetni.

A pályázaton egy jelentkezésre odaítélhető eszközök legalacsonyabb és legmagasabb összege nincs korlátozva, kivéve, ha a pályázati kiírás másként rendelkezik.

A pályázat adatokat tartalmaz a dokumentum elnevezéséről, amely alapján a pályázatot közzé teszik, a pályázat alapján odaítélésre előirányozott eszközök mértékéről, a nemzeti kisebbségeknek - nemzeti közösségeknek rendeltetett eszközök mértékéről, arról, hogy kik pályázhatnak és milyen rendeltetésre, a mércékről, amelyek szerint a pályázati kérelmeket rangsorolják, a pályázati kérelmek benyújtásának módjáról és határidejéről, valamint az egyéb dokumentációról, amellyel a pályázati kérelmek benyújtására vonatkozó feltételek teljesítését bizonyítják.

**A pályázat közzététele**

**4. szakasz**

A pályázatot közzé kell tenni Vajdaság Autonóm Tartomány Hivatalos Lapjában és a Titkárság hivatalos honlapján, a pályázati kiírásra és a hivatalos honlap címére vonatkozó tájékoztatót pedig közzé kell tenni a Szerb Köztársaság teljes területét lefedő napilapok legalább egyikében.

A pályázat, a pályázatról, valamint azon honlapról szóló tájékoztató, amelyen a pályázat közzétételre került, a Vajdaság AT szervei munkájában hivatalos használatban lévő nemzeti kisebbségek - nemzeti közösségek nyelvén is közzé tehető.

**Az eszközök odaítélése iránti kérelem**

**5. szakasz**

A pályázati kérelmet írásban, egységes űrlapon kell benyújtani, amelyet a Titkárság honlapján kell közzé tenni, a pályázat közzétételétől számított 15 napnál nem rövidebb határidőn belül.

A kérelmező által benyújtható kérelmek száma nem korlátozott, kivéve, ha a pályázatban másként nem rendelkeztek.

A kérelmező nem jogosult ugyanarra a rendeltetésre (programra/projektre) más pályázatokra is jelentkezni a Titkárságnál.

**Az eszközök odaítélésére irányuló kérelmek kezelése és feldolgozása**

**6. szakasz**

A pályázati kérelmeket a Titkárság kezeli és dolgozza fel.

A Titkárság hivatalból megállapítja, hogy a kérelmezőt az illetékes szerv jegyzékébe bejegyezték-e és az alapszabályi rendelkezések szerint megvalósulnak-e- a célok a program megvalósításának területén, továbbá azt is, hogy a program és projekt tartalma összhangban van-e a pályázat céljával.

A Titkárság fenntartja a jogot, hogy szükség esetén további dokumentációt, adatokat és információkat kérjen a pályázótól.

A pályázati kérelmeket és a mellékelt dokumentációt a Titkárság a kérelmezőknek nem juttatja vissza.

A nemzeti kisebbségek – nemzeti közösségek helyzetének előmozdítását célzó programokra és projektekre benyújtott pályázatokat, amelyek a Vajdaság Autonóm Tartomány területén működő nemzeti tanácsokkal rendelkező nemzeti közösségek képviselőitől származnak, a Titkárság továbbítja a Vajdaság Autonóm Tartomány területén működő nemzeti kisebbségek nemzeti tanácsaihoz (a továbbiakban: nemzeti tanácsok).

A nemzeti tanácsok a kérelmek átvételétől számított 15 napos határidőn belül a Titkárság részére megküldik az eszközök odaítéléséről szóló javaslatukat.

Abban az esetben, ha a nemzeti tanácsok a Titkárságnak nem nyújtanak be javaslatot az eszközök odaítélésére, a Titkárság tovább folytatja a tárgyi pályázatok feldolgozását. Ha a nemzeti tanácsok nem nyújtanak be javaslatot a támogatás odaítélésére a meghatározott határidőn belül, a Titkárság a nemzeti tanácsok által a határidő után benyújtott javaslatokat figyelmen kívül hagyva folytatja a tárgyi kérelmek további feldolgozását.

A határidőn belüli és teljes kérelmeket, amelyeket olyan nemzeti kisebbségek – nemzeti közösségek nyújtanak be, amelyek nem rendelkeznek nemzeti tanácsokkal Vajdaság Autonóm Tartomány területén, a Titkárság teljes mértékben feldolgozza.

**Az eszközök odaítélésével foglalkozó bizottság**

**7. szakasz**

A tartományi titkár a költségvetési eszközök odaítélési eljárásának lebonyolítására határozattal pályázati bizottságot (a továbbiakban: Bizottság) alakít.

A bizottság létrehozásáról szóló határozat meghatározza a Bizottság tagjait, feladatait, valamint minden egyéb, a Bizottság működésére és eljárására vonatkozó lényeges kérdést.

A Bizottság tagjai a Titkárság képviselői, viszont a megfelelő terület szakemberei is alkalmazhatók, a pályázattal összhangban.

A Bizottság tagjai kötelesek nyilatkozatot aláírni arról, hogy a Bizottság munkájából és döntéséből, illetve a pályázat lebonyolításából semmilyen magánérdekük nem származik (Összeférhetetlenségi nyilatkozat).

Összeférhetetlenségről van szó, ha a Bizottság tagja vagy családtagjai (házastársa vagy élettársa, gyermeke vagy szülője) a pályázaton részt vevő kérelmező testület vagy bármely más, a pályázattal kapcsolatban álló jogi személy foglalkoztatottjai vagy tagjai a kérelmezőnek, vagy a kérelmezőkkel kapcsolatban a közérdekkel ellentétes anyagi vagy immateriális érdeke van, éspedig családi kötődés, gazdasági érdek vagy egyéb közös érdek esetén.

A Bizottság tagja a pályázattal kapcsolatos első intézkedés foganatosítása előtt aláírja a nyilatkozatot.

Összeférhetetlenség megállapítása esetén a Bizottság tagja haladéktalanul értesíti a Bizottság többi tagját, és kivonja magát a Bizottság további munkája alól. Az összeférhetetlenség megoldásáról a Titkárság minden esetben külön dönt, majd az összeférhetetlenség megállapításakor új, helyettes tagot jelöl ki a Bizottságba.

**A kérelmek elbírálása a Bizottság által**

**8. szakasz**

A nemzeti kisebbségek nemzeti tanácsai által való kérelmek benyújtási határidejének lejártát követően, a jelen Szabályzat 6. szakaszával összhangban, a Bizottság hozzáfog a kérelmek elbírálásához.

A Bizottság határozattal elutasítja a hiányos és szabálytalanul kitöltött kérelmeket, illetve azon kérelmeket, amelyekben nem töltöttek ki minden kötelező mezőt (a nem kötelező mezők a kérelem űrlapjában feltüntetésre kerültek), az aláíratlan és nem lepecsételt kérelmeket, továbbá a késve érkező kérelmeket.

A Bizottság határozattal elutasítja a nem engedélyezett kérelmeket, éspedig:

* az illetéktelen személyek, valamint a pályázatban nem előirányzott kérelmezők által benyújtott kérelmeket,
* azokat a kérelmeket, amelyek nem vonatkoznak a jelen Szabályzat 2. szakaszában foglalt pályázati rendeltetésekre,
* azokat a kérelmeket, amelyek felszerelés beszerzésére, beruházásra, illetve a kérelmező folyó költségeire és rendes tevékenységére vonatkoznak,
* azon kérelmezők kérelmeit, akik az előző évben odaítélt eszközök felhasználásáról szóló jelentést nem nyújtották be, illetve amelyekkel kapcsolatosan a jelentésből megállapításra kerül, hogy az eszközöket nem rendeltetésszerűen használták fel, valamint azon kérelmezők kérelmeit sem, akik a Titkárság előző pályázatai szerinti kötelezettségeiket nem teljesítették, mégpedig a megvalósított tevékenységekről bizonyítékként készült fényképeket, videó anyagokat nem küldték el;
* azon kérelmezők kérelmeit, akik az előző évben megvalósított programokról/projektekről szóló leíró/pénzügyi jelentést az előirányozott határidőben nem küldték meg;
* azokat a programokat, illetve projekteket, amelyeket a költségvetési év folyamán nem lehet megvalósítani.

A kérelmező panasszal élhet a kérelem elutasításáról szóló határozattal szemben, éspedig a határozat kézhezvételétől számított 8 napon belül. A Titkárság a panaszról szóló, indoklással ellátott döntést a panasz átvételét követő 15 napon belül hozza meg.

**Az eszközök odaítélésének mércéi**

**9. szakasz**

A Titkárság által társfinanszírozott programok és projektek kiválasztásának mércéi:

* - az egyes nemzeti kisebbség – nemzeti közösség részaránya Vajdaság Autonóm Tartomány teljes kisebbségi népességében,
* - a program vagy projekt összes anyagi költsége,
* - a program vagy projekt területi jellege és jelentősége (pl. nemzetközi, községközi, helyi, multietnikus, tágabb jelentőségű),
* - a program vagy projekt időtartama,
* - a program vagy projekt résztvevőinek száma,
* - a közönség érdekeltsége és a látogatottság,
* - médianyilvánosság (televíziós és rádiós adások és felvételek, sajtójelentés és a bemutatások egyéb módjai),
* - elektronikus megjelenés, részvétel és tevékenység (pl. internetes bemutató, platformok, közösségi háló),
* - kísérő és kiegészítő tevékenységek (pl. külön fellépés és a győztes bemutatása, gála vacsorák, kötetek, katalógusok és egyéb publikációk megjelentetése),
* - a pályázó programjában vagy projektjében résztvevő személyek száma,
* - a kérelmező által szervezett egyéb tevékenységek, programok és projektek,
* - a program vagy projekt finanszírozása egyéb belföldi vagy külföldi szervek, szervezetek, alapok, szponzorok vagy adományozók által,
* - a program és projekt fejlesztésének lehetősége és fenntarthatósága,
* - a Titkárságtól korábban nyert eszközök használatának jogszerűsége és hatékonysága.

**Rangsorolási lista, értékelés és rangsorolás**

**10. szakasz**

A Bizottság miután a pályázati kérelmeket megvitatta, elfogadja a jegyzőkönyvet.

A programok/projektek kérelmeinek értékelése érdekében a Bizottság meghatározza az értékelési, pontozási és rangsorolási listát (a továbbiakban: rangsor), figyelembe véve az előirányozott kritériumokat.

A rangsor, valamint az elutasított pályázatok áttekintése a Bizottság jegyzőkönyvének szerves részét képezik.

A rangsor tartalmazza az értékelt, pontozott és rangsorolt kérelmeket, amelyek esetében támogatás odaítélése javasolt, valamint az értékelt, pontozott és rangsorolt kérelmeket, amelyek esetében nem javasolt az eszközök odaítélése.

A pontozást az alábbi módon kell teljesíteni:

* - a program/projekt összehangoltsága a pályázat és a pályázati dokumentáció valamennyi feltételével – értékelésre kerül a program/projekt összehangoltsága a pályázati dokumentáció valamennyi feltételével, értékelés: 1-5 pontig;
* - a közérdek kielégítése a nemzeti kisebbségek- nemzeti közösségek helyzetének előmozdítása és a multikulturalizmus és a tolerancia fejlesztése terén Vajdaság Autonóm Tartomány területén, értékelés: 1-5 pontig;
* - a program/projekt lefedettsége - milyen lehetőségei vannak a munkaprogramnak/projektnek a felhasználók szélesebb körének bevonására, valamint a tervezett tevékenységek megvalósításában való aktív részvételük ösztönzésére; magában foglalja-e a partnerséget más egyesületekkel, a gazdasággal vagy a közszférával; értékelés: 1-5 pontig;
* - az eszközök felhasználásáról szóló jelentés – az egyesület, az alap, illetve az alapítvány benyújtja a Vajdaság AT költségvetéséből származó eszközök felhasználásáról szóló jelentést az előző évre, az eszközökre első alkalommal pályázó egyesület, alap vagy alapítvány pedig az egyéb finanszírozási forrásból megvalósított legalább egy programról/projektről szóló jelentést nyújtja be, értékelés: 1-5 pontig;
* fenntarthatóság - a programmal/projekttel kapcsolatos tevékenységek folytatásának lehetősége a Vajdaság AT költségvetéséből származó finanszírozást követően, értékelés: 1-5 pontig;
* tevékenységek és munkaterv – a programmal/projekttel előirányozott célok és tevékenységek közötti egyértelmű viszony megléte, van-e javasolt tevékenységi terv és az reális és megvalósítható-e az előirányozott időben, értékelés: 1-5 pontig.

A Bizottság a kérelmek rangsorát a kérelmek benyújtási határidejének lejártától számított 60 napnál nem hosszabb időtartamon belül állapítja meg.

A jelen szakasz 2. bekezdésében foglalt rangsort közzé kell tenni a Titkárság hivatalos honlapján és az E-közigazgatási portálon.

A kérelmezők a jelen szakasz 2. bekezdésében foglalt lista közzétételétől számított három napos határidőn belül betekinthetnek a benyújtott kérelmekbe és a mellékelt dokumentumokba.

A kérelmezők a jelen szakasz 2. bekezdésében foglalt lista ellen, annak közzétételétől számított nyolc napos határidőn belül, kifogással élhetnek.

A kötelezően megindokolt kifogásról szóló határozatot a Bizottság hozza meg, a kifogás átvételétől számított 15 napos határidőben.

**Döntéshozatal az eszközök odaítéléséről**

**11. szakasz**

A jelen Szabályzat 10. szakaszában meghatározott kifogások benyújtási, illetve a kifogásokkal kapcsolatos döntéshozatal határidejének lejárta után, a rangsort a tartományi titkárnak döntéshozatal céljából meg kell küldeni.

A pályázat útján történő eszközök odaítéléséről szóló határozatot a tartományi titkár a kifogás benyújtási határidejének lejártát követő 30 napos határidőn belül hozza meg.

A jelen szakasz 2. bekezdésében foglalt határozatban fel kell tüntetni a kérelmezőket, akik részére az eszközöket odaítélték, valamint azon kérelmezőket is, akik részére az eszközöket nem hagyták jóvá, megjelölve az indokokat.

A jelen szakasz 2. bekezdésében foglalt határozat végleges és közzé kell tenni a Titkárság hivatalos honlapján és az E-közigazgatás portálon.

**Az eszközök odaítéléséről szóló szerződés és határozat**

**12. szakasz**

A Titkárság, a költségvetési rendszert szabályozó törvény értelmében, az eszközök odaítélési kötelezettségét szerződés alapján vállalja.

A kérelmező, aki részére az eszközöket odaítélték, az eszközök odaítéléséről szóló szerződés megkötése előtt köteles a Titkárság részére nyilatkozatot benyújtani arról, hogy a jóváhagyott program/projekt megvalósításához az eszközöket más módon nem biztosították, továbbá összeférhetetlenségi nyilatkozatot, illetve korrupcióellenes politikáról szóló belső aktust köteles benyújtani.

A kérelmező, aki részére a Pályázat alapján eszközöket ítélnek oda, köteles a Titkárság részére adatot benyújtani a Kincstári Igazgatóságnál megnyitott külön rendeltetésű alszámláról, minden egyes rendeltetésre (programra/projektre), amelyre az eszközöket jóváhagyták.

A Titkárság az odaítélt eszközöket az aláírt szerződések alapján, meghozott határozatok révén utalja át a kérelmezők számlájára, az eszközöknek a Vajdaság AT költségvetésébe való beáramlási ütemével összhangban. Az eszközök a jóváhagyott célhoz kapcsolódó költségek megtérítésére használhatók fel, azzal a kötelezettséggel, hogy a korábban felmerült költségekről szóló dokumentációt be kell nyújtani.

Ha a kérelmező nem írja alá a szerződést és nem küldi meg a Kincstári Igazgatóságnál megnyitott külön rendeltetésű alszámláról szóló adatokat minden külön rendeltetésre (programra/projektre) vonatkozóan, amelyre az eszközöket jóváhagyták, a Titkárság által meghatározott határidőn belül, úgy kell vélni, hogy a kérelmező a benyújtott kérelmétől elállt.

A jelen szakasz 5. bekezdésében foglalt kérelmező helyett az eszközöket kérelmezőnek a kérelmek rangsorolási és értékelési listáján elfoglalt helye szerint kell odaítélni.

Abban az esetben, ha olyan okok miatt, amelyekre a Titkárság nem tud hatással lenni, a jóváhagyott támogatás nem kerülhet átutalásra a felhasználók számlájára, a Titkárság jogosult felmondani a szerződést.

**Az eszközök felhasználóinál fennálló összeférhetetlenség**

**13. szakasz**

A kérelmező foganatosít minden intézkedést annak érdekében, hogy elkerülje az összeférhetetlenséget a rendeltetésszerű eszközök felhasználása során, és amikor olyan helyzetről szerez tudomást, amely összeférhetetlenséget mutat, vagy ahhoz vezethet, a törvénnyel összhangban értesíti róla a Titkárságot.

Összeférhetetlenség áll fenn abban az esetben, amikor bármely személy szerződésbe foglalt kötelezettségeinek pártatlan teljesítését veszélyezteti annak lehetősége, hogy ezen személy döntésével vagy egyéb tevékenységeivel hasznot termel a maga vagy rokonai (családtagok: házastárs vagy élettárs, gyermek vagy szülő), a munkavállaló, valamint az egyesület tagja számára, és a közérdek kárára, amennyiben adottak a családi kapcsolatok, gazdasági érdekek vagy más közös érdek az érintett személlyel.

A Titkárság minden összeférhetetlenséget külön vitat meg és szükség esetén kérheti a kérelmezőtől az összes szükséges értesítést és dokumentumot.

Amennyiben a szerződés végrehajtása során összeférhetetlenséget állapítanak meg, a Titkárság felszólítja a kérelmezőt (egyesületet), hogy haladéktalanul, de legkésőbb 30 napon belül tegyen meg megfelelő intézkedéseket.

Nem jelent összeférhetetlenséget, ha az eszközfelhasználó olyan programot valósít meg amely az egyesület tagjaira, a szociálisan érzékeny csoportokhoz tartozó és fogyatékkal élő személyekre, mint a program felhasználóira irányul.

**Az eszközök átcsoportosítása**

**14. szakasz**

A kérelmező kivételes esetekben kérelmezheti a Titkárság jóváhagyását a jóváhagyott program, illetve projekt keretébe tartozó tervezett tevékenység megvalósítására szolgáló eszközök átcsoportosítása céljából.

Az eszközök átcsoportosítására irányuló kérelemmel nem kérelmezhető az emberi erőforrásokra vonatkozó ráfordítások növelése.

Az eszközök átcsoportosítása az írásos jóváhagyás megszerzése vagy a szerződés mellékletének aláírása után teljesíthető.

**A programok és projektek megvalósításának figyelemmel kísérése**

**15. szakasz**

Azokat a programokat, illetve projekteket, amelyekre az eszközöket jóváhagyták a naptári év folyamán, illetve 2025. december 31-éig kell megvalósítani.

A Titkárság figyelemmel kíséri azon programok vagy projektek megvalósítását, amelyekre az eszközöket odaítélték.

A megvalósítás figyelemmel kísérése a következőket foglalja magába:

1. a kérelmező kötelezettségét, hogy a szerződésben meghatározott határidőkben tájékoztassa a Titkárságot a programok vagy projektek megvalósításáról,
2. a jelentés áttekintését a Titkárság részéről,
3. a Titkárság képviselőjének monitoring látogatásait,
4. a kérelmező kötelezettségét, hogy lehetővé tegye a Titkárság képviselőinek a program vagy projekt megvalósítása során keletkezett megfelelő dokumentumokba való betekintést,
5. a kérelmezőtől származó információk beszerzését,
6. a szerződésben előirányozott egyéb tevékenységeket.

A kérelmező köteles a Titkárság részére lehetővé tenni a programok, illetve a projektek megvalósításának figyelemmel kísérését.

**Monitoring látogatások**

**16. szakasz**

A programok, illetve projektek megvalósításának figyelemmel kísérése céljából a Titkárság monitoring látogatásokat tehet.

A hat hónapnál hosszabb ideig tartó programok, illetve projektek esetében, amelyekre a jóváhagyott eszközök értéke meghaladja az 500.000,00 dinár összeget, valamint az egy évnél hosszabb ideig tartó programok és projektek esetében a Titkárság a program vagy projekt időtartama alatt legalább egy alkalommal, illetve évente legalább egy alkalommal monitoring látogatást tesz.

A Titkárság a monitoring látogatásról jelentést készít, a látogatástól számított 10 napos határidőn belül.

Amennyiben a program és a projekt megvalósításának figyelemmel kísérése vagy a monitoring ellenőrzések során nem rendeltetésszerű eszközfelhasználást állapítanak meg, a Titkárságnak jogában áll felbontani a szerződést, és követelni az átutalt összegek visszafizetését törvényes kamattal együtt.

**Jelentés a program és a projekt megvalósításáról, valamint az eszközök felhasználásáról**

**17. szakasz**

A kérelmező köteles haladéktalanul, a rendezvények/események lebonyolításának időtartama alatt, illetve folyamán az eszközök folyósítója részére fényképeket, videó anyagokat küldeni a rendezvény megvalósításáról, abban az esetben, ha a fényképeken és a videó anyagokon kiskorú személyek is vannak, a kérelmező köteles előzőleg a szülők vagy gondnokok jóváhagyását beszerezni, és úgy kell vélni, hogy a megküldött fényképekre és videó anyagokra vonatkozóan a kérelmező ilyen jóváhagyással rendelkezik.

A kérelmez köteles a népszerűsítő anyagon, vagy más megfelelő módon közzé tenni, hogy a tevékenység finanszírozásában a Tartományi Oktatási, Jogalkotási, Közigazgatási és Nemzeti Kisebbségi - Nemzeti Közösségi Titkárság vett részt.

A kérelmező az odaítélt eszközöket rendeltetésszerűen és törvényesen köteles használni, a fel nem használt eszközöket pedig köteles a Vajdaság AT költségvetésébe visszajuttatni.

A kérelmező köteles az eszközök felhasználásáról legkésőbb az eszközök odaítélési rendeltetése megvalósítására meghatározott határidőtől számított 15 (tizenöt) napos határidőn belül, de legkésőbb 2025. december 31-éig a felelős személy által hitelesített kísérő dokumentációval együtt jelentést benyújtani.

A kérelmező részére, aki az előirányozott határidőn belül nem nyújt be jelentést, eszközök felhasználásáról szóló jelentés benyújtására vonatkozó Kérelmet, illetve Felszólítást kell küldeni.

Ha a Felszólítás átvételétől számított 8 napot követően sem küldi meg a teljes leíró és pénzügyi jelentést, a kérelmező köteles az eszközöket a felszámított törvényes kamattal együtt visszatéríteni Vajdaság AT költségvetésébe és a következő pályázati kiírás alkalmával pályázati jogát veszti.

Azon kérelmező részére, aki hiányos és szabálytalan jelentést nyújt be jelentés kiegészítésére és kiigazítására vonatkozó kérelmet kell küldeni.

Ha gyanú merül fel, hogy az odaítélt eszközöket nem rendeltetésszerűen használták fel, a Titkárság eljárást indít az illetékes költségvetési felügyelőség előtt az eszközök rendeltetésszerű és törvényes felhasználásának ellenőrzése céljából.

A kérelmező köteles az odaítélt eszközöket a Vajdaság AT költségvetésébe visszatéríteni, ha megállapításra kerül, hogy az eszközöket nem az odaítélés rendeltetésének megvalósítására használták fel.

**Titkárság jelentése**

**18. szakasz**

A Titkárság beszámolót készít a Vajdaság autonóm tartományi nemzeti kisebbségek - nemzeti közösségek helyzetét előmozdító programok, illetve projektek előző naptári évben történő költségvetési eszközökből megvalósított pénzügyi támogatásáról.

A jelen szakasz 1. bekezdésében foglalt beszámolót közzé kell tenni a Titkárság hivatalos honlapján és az e-Közigazgatás portálon.

**Záró rendelkezések**

**19. szakasz**

A jelen Szabályzat hatálybalépésének napjával a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság nemzeti kisebbségek - nemzeti közösségek helyzetének előmozdítására és a multikulturalizmus és tolerancia fejlesztésére irányuló költségvetési eszközeinek odaítéléséről szóló szabályzata (VAT Hivatalos Lapja, 7/2023. szám) hatályát veszti.

A jelen szabályzat a Vajdaság Autonóm Tartomány Hivatalos Lapjában való közzétételének napjával lép hatályba és a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság hivatalos honlapján is közzétételre kerül.

TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG

Szám: 000129850 2025 09427 005 001 000 001

Újvidék, 2025. január 24.

Ótott Róbert, s.k.

TARTOMÁNYI TITKÁR